Vrou van ‘roofbende’ in hofArgieffoto Die vrou wat vroeër vandeesweek in hegtenis geneem is in verband met die rooftog van ŉ sjokoladewinkel in Boksburg is sedertdien geïdentifiseer as die 26-jarige Linda Samantha Carolina Venter. Sy het Woensdag in die plaaslike streekshof verskyn op twee aanklagte van roof nadat sy Dinsdag in hegtenis geneem is vir haar betrokkenheid by die rooftog van die sjokoladewinkel in Jetpark. Venter word na bewering ook met verskeie ander misdade oor die hele Gauteng verbind waaronder die moord op dr. Freddie Malan, die geliefde veearts van Pretoria wat in Januarie in sy praktyk doodgeskiet is. Phindi Louw-Mjonondwane, woordvoerder van die Nasionale Vervolgingsgesag (NVG), het aan Maroela Media gesê die saak teen Venter is gister tot 2 September uitgestel sodat die beskuldigde ŉ regsverteenwoordiger kan aanstel. Venter sal na verwagting dán om borgtog aansoek doen. Sy bly tot dan in aanhouding. Maroela Media het vroeër berig die vrou het na bewering saam met ŉ bende op verskeie veeartspraktyke en later ander ondernemings toegeslaan. Malan is tydens só ŉ rooftog doodgeskiet toe ŉ vrou en twee mans die betrokke aand op die Jakaranda-dierehospitaal toegeslaan het. Die vrou het op die dag van Malan se moord in die dierehospitaal ingekom om kwansuis meer uit te vind oor die behandeling van ŉ troeteldier waarna sy die hek vir haar twee makkers oopgehou het. Sedertdien word die trio met nie minder nie as 27 misdaadsake verbind, waaronder die rooftog van die sjokoladewinkel. Altesaam 16 verdagtes het egter tydens dié rooftog toegeslaan en dit het duidelik geword dat die groep sy teiken en mannekrag vergroot het. Venter is die enigste lid van die roofbende wat tot dusver in hegtenis geneem is.